b'\n_START_ARTICLE_\nDiversifikavimas\n_START_PARAGRAPH_\nInvesticij\xc5\xb3 portfelio diversifikavimas \xe2\x80\x93 priemon\xc4\x97 valdant ir investuojant turimas vertybes._NEWLINE_Gali b\xc5\xabti nustatoma (teis\xc4\x97s akt\xc5\xb3 arba bendrov\xc4\x97s vadovyb\xc4\x97s), kad \xc4\xaf vieno emitento vertybinius popierius ar pinig\xc5\xb3 rinkos priemones gali b\xc5\xabti investuota ne daugiau kaip tam tikras procentas (Lietuvoje \xe2\x80\x93 5 procentai kolektyvinio investavimo subjekto) turt\xc4\x85 sudaran\xc4\x8di\xc5\xb3 gryn\xc5\xb3j\xc5\xb3 aktyv\xc5\xb3._NEWLINE_\xc4\xae vieno emitento vertybinius popierius ar pinig\xc5\xb3 rinkos priemones Lietuvoje gali b\xc5\xabti investuota daugiau kaip 5 procentai, bet ne daugiau kaip 10 procent\xc5\xb3 gryn\xc5\xb3j\xc5\xb3 aktyv\xc5\xb3, su s\xc4\x85lyga, kad toki\xc5\xb3 investicij\xc5\xb3 bendra suma n\xc4\x97ra didesn\xc4\x97 kaip 40 procent\xc5\xb3 gryn\xc5\xb3j\xc5\xb3 aktyv\xc5\xb3 (\xc5\xa1is apribojimas netaikomas ind\xc4\x97liams ir i\xc5\xa1vestin\xc4\x97ms investicin\xc4\x97ms priemon\xc4\x97ms, kuriomis prekiaujama ne bir\xc5\xbeos rinkoje, jeigu j\xc5\xb3 emitent\xc4\x85 pri\xc5\xbei\xc5\xabri prie\xc5\xbei\xc5\xabros institucija)._NEWLINE_Investicijos \xc4\xaf ind\xc4\x97lius vienoje kredito \xc4\xafstaigoje negali sudaryti daugiau kaip tam tikro procento (Lietuvoje \xe2\x80\x93 20 procent\xc5\xb3) kolektyvinio investavimo subjekto turt\xc4\x85 sudaran\xc4\x8di\xc5\xb3 gryn\xc5\xb3j\xc5\xb3 aktyv\xc5\xb3._NEWLINE_Bendra investicij\xc5\xb3 \xc4\xaf vieno asmens i\xc5\xa1leistus vertybinius popierius, pinig\xc5\xb3 rinkos priemones ar ind\xc4\x97lius bei \xc4\xafsipareigojim\xc5\xb3, atsirandan\xc4\x8di\xc5\xb3 i\xc5\xa1 i\xc5\xa1vestini\xc5\xb3 finansini\xc5\xb3 priemoni\xc5\xb3 sandori\xc5\xb3 su tuo asmeniu, suma negali b\xc5\xabti didesn\xc4\x97 kaip tam tikra dalis (Lietuvoje \xe2\x80\x93 20 procent\xc5\xb3) kolektyvinio investavimo subjekto turt\xc4\x85 sudaran\xc4\x8di\xc5\xb3 gryn\xc5\xb3j\xc5\xb3 aktyv\xc5\xb3._NEWLINE_Taip pat gali b\xc5\xabti nustatoma, kad investicijos \xc4\xaf kokios nors valstyb\xc4\x97s ar savivaldybi\xc5\xb3 i\xc5\xa1leistus arba garantuotus vieno emitento vertybinius popierius ar pinig\xc5\xb3 rinkos priemones negali b\xc5\xabti didesn\xc4\x97s kaip tam tikra dalis (Lietuvoje \xc4\xaf Europos S\xc4\x85jungos valstybi\xc5\xb3 i\xc5\xa1leistus popierius \xe2\x80\x93 35 procentai) kolektyvinio investavimo subjekto turt\xc4\x85 sudaran\xc4\x8di\xc5\xb3 gryn\xc5\xb3j\xc5\xb3 aktyv\xc5\xb3._NEWLINE_Vertybini\xc5\xb3 popieri\xc5\xb3 prie\xc5\xbei\xc5\xabros subjektas (institucija, fondo vadovyb\xc4\x97, kontrol\xc4\x97s subjektas) gali leisti investuoti \xc4\xaf tam tikrus vertybinius popierius ar pinig\xc5\xb3 rinkos priemones ir didesn\xc4\x99 dal\xc4\xaf gryn\xc5\xb3j\xc5\xb3 aktyv\xc5\xb3, jei tokiu atveju investuotoj\xc5\xb3 interesai b\xc5\xabt\xc5\xb3 pakankamai apsaugoti, investuota \xc4\xaf, pavyzd\xc5\xbeiui, ne ma\xc5\xbeiau kaip 6 emisij\xc5\xb3 vertybinius popierius ar pinig\xc5\xb3 rinkos priemones, o \xc4\xaf vienos emisijos vertybinius popierius ar pinig\xc5\xb3 rinkos priemones investuota ne daugiau kaip tam tikra dalis (pvz., 30 procent\xc5\xb3) gryn\xc5\xb3j\xc5\xb3 aktyv\xc5\xb3._NEWLINE_Investicijos \xc4\xaf obligacijas tam tikrais atvejais negali b\xc5\xabti didesn\xc4\x97s kaip tam tikra dalis (pavyzd\xc5\xbeiui, 25 procentai) gryn\xc5\xb3j\xc5\xb3 aktyv\xc5\xb3. Gali b\xc5\xabti nustatoma, kad kai \xc4\xaf tokias vieno emitento obligacijas investuojama daugiau kaip keli procentai (bet ne daugiau kaip, pvz., 25 procentai) gryn\xc5\xb3j\xc5\xb3 aktyv\xc5\xb3, bendra toki\xc5\xb3 investicij\xc5\xb3 suma negali b\xc5\xabti didesn\xc4\x97 kaip, pavyzd\xc5\xbeiui, 80 procent\xc5\xb3 gryn\xc5\xb3j\xc5\xb3 aktyv\xc5\xb3._NEWLINE_Taip pat gali b\xc5\xabti nustatoma, kad \xc4\xaf \xc4\xafmoni\xc5\xb3, priklausan\xc4\x8di\xc5\xb3 grupei, kuri turi sudaryti konsoliduot\xc4\x85 finansin\xc4\x99 atskaitomyb\xc4\x99, i\xc5\xa1leistus vertybinius popierius ir pinig\xc5\xb3 rinkos priemones gali b\xc5\xabti investuota ne daugiau kaip tam tikra dalis (pvz., 20 procent\xc5\xb3) gryn\xc5\xb3j\xc5\xb3 aktyv\xc5\xb3.'